Brossel

**Brossel** oder **Brossel frères**, mam ganzen Numm **Automobiles industriels Brossel frères**, war e belsche Constructeur vu Camionen, Bussen a Schinnegefierer. D'Firma gouf 1912 zu Bréissel vun de Bridder Louis (1890–1961), Paul (1891–1968) an Henry Brossel (1901–1993) als Aktiegesellschaft gegrënnt; 1968 gouf se fir zerguttst zougemaach.

## Geschicht
Déi dräi Bridder hunn uganks just de „Garage Regina“ fir den Entretien an d'Reparature vu grousse Gefierer an der Géigend vun der Bréisseler Gare du Midi bedriwwen. Nom Éischte Weltkrich huet Brossel sech zu Anderlecht néiergelooss an huet ugefaange Camione vum Schwäizer Produzent Arbenz ze verkafen. Wéi déi Firma zougemaach huet, huet Brossel hiert Equipement iwwerholl. Vun 1924 un hu se hir eege Gefierer konzipéiert. Uganks vun den 1930er Joren huet Brossel zwou Firmaen iwwerholl, déi mat der Produktioun opgehalen haten: d*'SA des Automobiles industriels Bovy* an d'Fabréck *Pipe* (virdru *Compagnie belge de construction d'automobile*). D'Autoen a déi kleng industriell Gefierer goufen ënner dem Numm *Bovy-Pipe* produzéiert, iwwerdeems déi schwéier Camionen an d'Schinnegefierer ënnert der Mark Brossel gebaut goufen.

Brossel huet an den 1930er an 1950er Joren e puer Serië vu liichten Diesel-Autoraile fir Niewelinne vun der belscher Nationalbunn (SNCB) produzéiert grad. Se huet och Artilleriezuchmaschinne vum Typ TAL 780 B fir déi belsch Arméi gebaut. Nom Zweete Weltkrich gouf d'Entwécklung vun Dieselmotore fir e klenge Produzent schwéier - besonnesch am Verglach mat auslännesche Firmaen. Brossel huet dunn decidéiert op Motore vum brittesche Produzent Leyland zeréckzegräifen. Do dernieft huet Brossel och vill Bussen an Tramen un déi belsch Société nationale des chemins de fer vicinaux (SNCV) geliwwert, entweeder als Eegeproduktioun oder a Kooperatioun mat Karosseriebauer, virun allem Jonckheere a Van Hool. Ufanks vun den 1960er Joren huet Brossel seng gréisst belsch Clienten (SNCV, STIB, MIVA, asw.) un aner Produzente verluer, virun allem Van Hool. 1968 gouf d'Firma schliisslech vu Leyland iwwerholl, déi net mam Numm Brossel virugefuere sinn

Déi lescht Gefierer mam Numm Brossel déi produzéiert goufen, waren d' Busse vum Typ BL55S, déi virun allem zu Lille am Asaz waren.

## Brossel zu Lëtzebuerg
Brossel huet uganks zu Lëtzebuerg just eng kleng Roll zu Lëtzebuerg gespillt. Warscheinlech well et kee Verkafs- an Entretiensreseau gouf haten d'Gefierer vu Brossel kee grousse Succès. Mat Ausnam vum Stater Busservice (TVL / AVL) deen iwwer d'Joerzéngten eng ganz Rëtsch Brossel-Busse kaaft huet, waren et just eenzel Gefierer déi op Lëtzebuerg verkaaft goufen.

De warscheinlech éischte Client zu Lëtzebuerg war d'Firma *M. Mamer* vu Simmer, déi tëscht 1926 an 1928 bestanen huet a déi vun 1926 un e Brossel-Buschassis vum Typ BC2A mat engem Brossel A100-Motor am Asaz hat fir d'Linnen *Äischen* *- Habscht - Simmer - Miersch* a *Buer - Simmer - Käerch - Cap* ze bedéngen. Am selwechte Joer 1926 huet d'Miwwelfirma Capesius & Reding vun Hesper e Camionschassis vum Typ BC 20 mat engem Brossel A90-Motor an enger Tapissière-Karrosserie kaaft.

No de bescheidenen Ufäng vu Brossel zu Lëtzebuerg huet et nach zéng Joer gedauert bis den éischte Bus de 15. Oktober 1936 beim stättesche Busbetrib an de Linnebetrib goung. Et war e Chassis vum Typ AB 6 DL mat engem Brossel-6-Zylinder-Dieselmotor (Bus 18, Plackennummer 14642). Iwwer d'Joren (1936 bis 1968) waren am Ganze 46 Brossel-Bussen an der Stad Lëtzebuerg am Asaz.

### Brossel-Bussen zu Lëtzebuerg

### Brossel-Camionen zu Lëtzebuerg

## Literatur
*  Hoffmann, Jean-Paul et Ceulemans, Walter. *Brossel: 1912 - 1969: histoire d'une marque*. S.l: Frënn vum ale Stater Bus asbl, 2016. Print. ISBN 978-99959-0-202-5

## Quellen
* Introduktioun a Geschicht: iwwersat vun Brossel (entreprise) an der Versioun vum 24. August 2024, 21:23
* Brossel zu Lëtzebuerg: *Brossel: 1912 - 1969: histoire d'une marque*

## Um Spaweck